ইনডিয়ার উত্তর-পূর্বাঞ্চলের স্বাধীনতাকামী সংগঠনগুলোর বিরুদ্ধে বাংলাদেশের চলমান অভিযান বন্ধের আহ্বান করছে উলফা। সংগঠনটির কমান্ডার ইন চিফ পরেশ বড়ুয়া বাংলাদেশের ক্ষমতাসীন আওয়ামী লীগ সরকারকে বলেন, যে দলটা একটা দেশের স্বাধীনতার জন্য লড়াই করেছে, স্বাধীনতার প্রতি আমাদের আকুলতা তাদের বোঝা উচিত। উলফার সাথে আরো চারটি স্বাধীনতাকামী দল সরকারের প্রতি এ আহ্বান জানান। দল চারটি হল, মনিপুর পিপলস লিবারেশন ফ্রন্ট (এমপিএলএফ), ন্যাশনাল ডেমোক্রেটিক ফ্রন্ট অব বোড়োল্যান্ড (এনডিএফবি), ন্যাশনাল লিবারেশন ফ্রন্ট অব ত্রিপুরা (এনএলএফটি) এবং অল ত্রিপুরা টাইগার্স ফোর্স (এটিটিএফ)। এনডিএফবি ২০ লাখ বোরোর জন্য একটি স্বাধীন আবাসভূমি প্রতিষ্ঠার লড়াই করছে। যারা অসমের পশ্চিমাঞ্চলে বসবাস করে এবং এই বোরোরাই রাজ্যের অন্যতম আদি বাসিন্দা। ভারতের রাজ্য মনিপুরের বিদ্রোহী সংগঠন এমপিএলএফ। এনএলএফটি এবং এটিটিএফ ত্রিপুরার স্বাধীনতার জন্য আন্দোলন করছে।